**MI AZ A CIPŐSDOBOZ AKCIÓ?**

Magyarország egyik legnagyobb segélyszervezete, a Baptista Szeretetszolgálat – mint 2004 óta minden évben – idén is meghirdette a **„Tízezer gyermek karácsonyát”,** közismertebb nevén „**Cipősdoboz Akcióját”**. A mára már széleskörű támogatással futó program révén a színes csomagolópapírba öltöztetett cipősdobozok nem csak több tízezer nehéz sorsú gyermek karácsonyi örömét, hanem a szeretet és együttérzés jelképét is jelentik hazánkban, ahogy szerte a világon is.

**A „TÍZEZER GYERMEK KARÁCSONYA” ELNEVEZÉSŰ AKCIÓ TÖRTÉNETE**

A „Tízezer gyermek karácsonya” elnevezésű program az „Operation Christmas Child” néven futó nemzetközi mozgalom ötlete alapján született. E mozgalom alapgondolata szerint gyermekek vagy egész családok készítenek ajándékot rászoruló gyermekeknek. 2004-ben mintegy 6 millió csomagot osztottak szét a világ 95 országában.

Magyarország 2004 előtt az USA-ban és Angliában gyűjtött cipősdobozok egyik célországa volt, a külföldről érkező dobozokat a Baptista Szeretetszolgálat osztotta itthon a rászorulóknak. Kevesen tudják, hogy jó néhány évvel ezelőtt az Amerikai Egyesült Államok akkori elnöke, Bill Clinton és felesége futárral küldték el Magyarországra személyes cipősdoboz ajándékaikat! Ezzel jó és követendő példát mutattak mindannyiunknak arról, hogy a szeretet országhatárok, nemzetek, nézetek fölött álló erő.

A **Baptista Szeretetszolgálat idén már tizenkettedik alkalommal gyűjti Magyarországon a karácsonyi cipősdobozokat**. A kezdeményezéshez évente egyre nagyobb számban csatlakoznak. Amíg a kezdeti években közel százezer cipősdoboz gyűlt össze, 2009-ben már több, mint 20 ezer, addig **tavaly már mintegy 50 ezer hazai gyűjtésű doboz** jutott el hazai és erdélyi rászoruló gyermekekhez**.**

**IDÉN LEGALÁBB 50 EZER CIPŐSDOBOZ ÖSSZEGYŰJTÉSE A CÉL.**

**A KEDVEZMÉNYEZETTEK:**

1. Vidéki városokban élő rászoruló gyermekek, akiknek a nagycsaládosok szervezetein keresztül, nevelőotthonokban osztják szét a dobozokat a szeretetszolgálat munkatársai és önkéntesei.

2. Parajd (Erdély): Böjte Csaba árvái részére idén is több ezer cipősdoboz indul útnak.

3. A Látható Szeretet elnevezésű kampány részeként több száz vidéki, valamint fővárosi vak és gyengénlátó gyermek kap ajándékot.

4. Mélyszegénységben élő roma családok gyermekei a roma kisebbségi önkormányzatok közvetítésével.

**A 2015. ÉVI CIPŐSDOBOZ KAMPÁNY KIEMELKEDŐ ESEMÉNYEI**

**November 29. 14 óra:** Kampánynyitó sajtótájékoztató a jószolgálati nagykövetekkel, Weisz Fannival és Mező Misivel, a Baptista Szeretetszolgálat vezetőivel és a partnerek képviselőivel a Deák téren, a Cipősdoboz Várnál. A sajtómegnyitót követően 15 órától a finn Mikulás, Joulupukki személyesen látogat el a Cipősdoboz Várba.

**December 13. 18 óra:** Adventi hangverseny és istentisztelet a Papp László Sportarénában. Fellép: Baptista Szimfónikusok, Baptista Teológiai Akadémia kibővített kórusa, Pintér Béla, Mező Misi.

**December 16. 10 óra:** Tiszaszalka, Cipősdoboz ünnepség.

December 16. 15 óra: Cipősdoboz ünnepség Debrecenben, a vakok általános iskolájában a Látható Szeretet kampány részeként.

December 17. 15 óra: Budapest, Gyengénlátók Általános Iskolája, cipősdoboz ünnepség a Látható Szeretet kampány részeként.

December 18. 11 óra: Nemzeti Múzeum, Díszterem: Cipősdoboz Gála.

A Baptista Szeretetszolgálat **2015-ben november 29 és december 20-a között** közel **200 gyűjtőponton** várja a cipősdoboz ajándékokat. A gyűjtőpontok listája megtalálható a [www.cipősdoboz.hu](http://www.cipősdoboz.hu) oldalon – Hol adhatom le a cipősdoboz ajándékomat? menüpont alatt.

Infók: [www.ciposdoboz.hu](http://www.ciposdoboz.hu)

További információk: www.ciposdoboz@baptistasegely.hu